Ajakirja Journal of the American Veterinary Medical Association viimases numbris lahti kirjutatud uurimistööst selgub, et kassidel ja koertel näib seni kindlaks tegemata põhjusel täiskuuperioodil tekkivat enam loomaarsti tähelepanu nõudvaid haiguseid ja vigastusi.  11.940 loomaarstikülastust analüüsinud Colorado riikliku ülikooli veterinaarmeditsiini keskuse uurijad avastasid, et täiskuu ajal ning sellele vahetult eelnevatel ja järgnevatel päevadel tuuakse koeri loomaarsti juurde keskmisest 28% ning kasse  23% sagedamini.  Veterinaari poole pöördumise põhjused olid väga erinevad ja varieerusid südameprobleemidest erinevat tüüpi traumadeni.  Uurimistööd juhtinud Raegan Wells märkis, et rääkides nii loomi kui ka inimesi ravivate tohtritega kinnitavad  need sageli, et täiskuuöödel on neil tavalisest enam tööd.  Uurija tunnistas, et kuigi numbrid näitavad selget seost, ei oska ta esialgu isegi arvata, miks näib täiskuu lemmikloomade haigusjuhtumite arvu ja vigastusriski suurendavat.  Täiskuuööperioodide mõju arsti poole pöördumiste arvu suurenemisele on uuritud lugematuid kordi ja tulemused on väga vastuolulised.  Nii näiteks tehti 2001. aastal kaks eraldiseisvat uurimistööd, mille eesmärgiks oli kindlaks teha, kas täiskuu suurendab  loomarünnakute arvu inimestele - kui ühes uuringus leiti, et seos on tõepoolest olemas, siis teises uurimistöös seda ei tuvastatud.  Enamike suuremahuliste teadusuuringute käigus ei ole siiski tuvastatud seost täiskuu ning suurenenud vigastus-, õnnetus- või enesetapuriski vahel.  Uuritud on ka väiteid, et täiskuu ajal tõuseb sünnituste arv, ent erinevatel aegadel tehtud uurimistööd on jällegi andnud väga vastakaid tulemusi - erinevatel juhtudel on tuvastatud nii seose puudumist kui ka sündide arvu  suurenemist vastavalt siis kas enne või hoopis pärast täiskuud, samuti selle ajal.  Ühe võimaliku "kuutõbiste ööde" selgitusena tuuakse esile asjaolu, et valgetel täiskuuöödel lähevad inimesed koos oma neljajalgsete sõpradega lihtsalt keskmisest  sagedamini jalutama, mistõttu suureneb nii inimestel kui loomadel oht saada mõne ebasõraliku eluka käest pureda.    Vaata ka: